Seun (15) voor huis doodgeskietArgieffoto: SAPD/Facebook ŉ 15-jarige seun is Saterdag in die vroeë oggendure buite ŉ huis in Humansdorp in die Oos-Kaap doodgeskiet. Antonio Botha het glo omstreeks 02:00 buite die huis in Rosyntjiestraat gestaan toe ŉ onbekende persoon verskeie skote op hom afgevuur het, het kapt. Gerda Swart, woordvoerder van die polisie, gesê. Gemeenskapslede wat die skote gehoor het, het hulle na die toneel gehaas en die seun op die grond met verskeie skietwonde aangetref. “Die verdagte het reeds van die toneel gevlug en gemeenskapslede het die nooddienste en polisie ontbied.” Botha is deur paramedici op die toneel dood verklaar. “Die motief vir die moord is nie in dié stadium bekend nie en word ondersoek,” het Swart gesê. Enigiemand met inligting oor die voorval word versoek om AO Morné Smit by 071 678 8072 of Stop Misdaad by 08600 10111 te bel.